钦定古今图书集成/理学汇编/文学典/第095卷 > 陈宁富
## 钦定古今图书集成/理学汇编/文学典/第095卷 > 陈宁富

按《浙江通志》：“宁富，字好礼，号用拙，南斋德良之孙也。
性孝友，勤于学，南斋甚爱之，每出入相随，宁富能顺
适其意。及长，受业于赵靖轩，学日加益，尤长于诗。与
其友胡玲辈结诗社自娱，董迪族姻子弟，多有成立。
乡邻有争，谕之而自止。友死不能葬，倡义襄其事。永
平守李从吉荐于朝，征檄屡至，力辞不赴。卒之前数”
日，为诗三十馀篇以别亲友，迄属纩不乱。

===蒋明===按《江南通志》：“明字奎章，昆山人。少孤力学，举永乐癸
卯乡试，授慈利县教谕。奏请元儒临川吴澄从祀文
庙，允之。会台使行县，傲慢无礼，辄假职归。僦居东皋，
曰：‘吾先人敝庐可蔽风雨，遗文可示将来’。”遂考订今
昔，作《昆山邑志》。又注《文公小学》。